Eveliina Heinäluoma

Rosa Eveliina Heinäluoma (s. 27. helmikuuta 1988 Helsinki) on suomalainen poliitikko. Hän on sosiaalidemokraattien toisen kauden kansanedustaja Helsingin vaalipiiristä.
Heinäluoma on suorittanut yhteiskuntatieteiden maisterin tutkinnon Lapin yliopistossa vuonna 2015. Heinäluoma valittiin Helsingin kaupunginvaltuustoon vuonna 2017 ja eduskuntaan ensimmäistä kertaa vuoden 2019 eduskuntavaaleissa.
Eduskuntavaaleissa Heinäluoma peri osan äänistään eduskunnan vapaaehtoisesti jättäneeltä isältään Eero Heinäluomalta sekä Helsingin apulaispormestariksi siirtyneeltä Nasima Razmyarilta.
Varhainen elämä ja koulutus.
Eveliina Heinäluoma asui lapsuutensa ja nuoruutensa Helsingin Mellunmäessä. Hän valmistui ylioppilaaksi vuonna 2007 Helsingin luonnontiedelukiosta. Heinäluoma on SDP:n kansanedustaja Eero Heinäluoman vanhin lapsi. Vuonna 2008 Heinäluoma muutti Rovaniemelle opiskelemaan Lapin yliopistoon ja valmistui yhteiskuntatieteiden maisteriksi kesäkuussa 2015 pääaineenaan kansainväliset suhteet. Opiskeluaikoina Heinäluoma vaikutti aktiivisesti opiskelijapolitiikassa toimimalla muun muassa ainejärjestön puheenjohtajana, tiedekuntaneuvoston jäsenenä sekä Lapin yliopiston ylioppilaskunnan hallituksen jäsenenä vuonna 2011. Heinäluoma on toiminut myös Suomen ylioppilaskuntien liiton hallituksen jäsenenä vuonna 2012.
Heinäluoma työskenteli ennen kansanedustajuuttaan viestinnän suunnittelijana Miltton Networksilla vuodesta 2016. Tätä ennen hän on työskennellyt muun muassa Suomen ylioppilaskuntien liitossa sekä Kansallinen koulutuksen arviointikeskus Karvissa. Syksyllä 2013 Heinäluoma työskenteli englannin kielen opettajana Brasiliassa. 
Poliittinen ura.
Heinäluoma on ollut SDP:n jäsen vuodesta 2006. Hänet valittiin Helsingin kaupunginvaltuustoon kuntavaaleissa 2017 1 229 äänellä, ja hän toimii tällä hetkellä SDP:n Helsingin valtuustoryhmän puheenjohtajana sekä Helsingin sosialidemokraattien piirihallituksen varapuheenjohtajana. Heinäluoma valittiin vuoden 2019 eduskuntavaaleissa kansanedustajaksi 9 465 äänellä Helsingin vaalipiiristä. Hän sai toiseksi eniten ääniä SDP:n Helsingin ehdokkaista. Vuoden 2023 eduskuntavaaleissa Eveliina Heinäluoma valittiin eduskuntaan toiselle kaudelle 15 837 äänellä, joka oli valtakunnallisesti 11. korkein äänimäärä. SDP:n ehdokkaista valtakunnallisesti Eveliina Heinäluoma sai kolmanneksi eniten ääniä.
Yksityiselämä.
Heinäluoma on saanut ensimmäisen nimensä puolalais-saksalaisen vasemmistopoliitikkona ja vallankumousfilosofina tunnetun Rosa Luxemburgin mukaan.
Heinäluoma sai heinäkuussa 2024 pojan vuonna 2021 tapaamansa ex-jääkiekkoilija Tuomas Immosen kanssa.
Näkemykset.
Arvot.
Heinäluoma sijoittuu vaalikonevastausten perusteella polittiseen keskustaan tai keskusta-vasemmistoon. "Ylen" vaalikoneessa Heinäluoma ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Heinäluoman näkemykset ovat kallellaan liberaalivihreyteen (GAL). HS:n vaalikoneeseen Heinäluoman antamissa näkemyksissä korostuu voimakkaimmin vasemmistolaiset mielipiteet.
Seksuaali- ja sukupuolipolitiikka.
Heinäluoma on allekirjoittanut Setan ehdokasitoumuksen eduskuntavaaleissa 2019. Ehdokassitoumuksen allekirjoittajana Heinäluoma on sitoutunut tukemaan sukupuoli- ja seksuaalivähemmistöjen tavoitteita eduskuntatyössään, vastustamaan syrjintää ja vihapuhetta sekä edistämään näiden ryhmien osallistumista päätöksentekoon.